पंचकुला के तरुण शर्मा नौजवान हैं और वो दो रुपये रोजाना किराए पर ला कर मेरे उपन्यास पढ़ते हैं । पिछले बीस साल से यूं मेरे उपन्यास पढ़ते आ रहे हैं और उन्हें खूब पसंद करते हैं । उन्हें विमल की पिछली तिकड़ी (चैम्बूर का दाता, लाल निशान, सदा नगारा कूच का) से भारी नाउम्मीदी हुई थी इसलिए वो सीरीज के नए उपन्यास ‘जो लरे दीन के हेत’ पर दो रूपया किराया खर्चने को तैयार नहीं । उपन्यास उन्होंने नहीं पढ़ा फिर भी उन्होंने ढेर सारी सलाहें दी हैं कि मुझे आइन्दा उपन्यासों में क्या क्या तब्दीलियां लानी चाहिए । जैसे टाइपराइटर की जगह नोटबुक ने ले ली है, टेलीफोन की जगह मोबाइल ने ले ली है, वैसे ही विमल की जगह अब किसी टेक्नोलॉजी को ले लेनी चाहिए । नावल दो रुपये किराए पर ला कर पढ़ते हैं फिर भी उन्होंने ‘नए ढंग से लिखे’ मेरे नए उपन्यास पर दो सौ रुपये खर्चने की शाहाना घोषणा की है ।